Vrees as oorsaak van allerlei probleme
'Toe sê Hy vir hulle: "Waarom is julle bang? Het julle dan nie geloof nie?"' - Markus 4:40 (83-vertaling).
Die dissipels het angsbevange geword daar waar die storm hulle in hul bootjie op die see wou oorweldig. In hul gedagtes het hulle gesien hoe hulle 'n watergraf tegemoet gaan. Die vrees het hulle aangegryp.
Wie van ons ken geen vrees nie? Baie van ons dra van kindsbeen af dalk vrese met ons saam wat 'n remmende uitwerking in ons latere lewe veroorsaak het. Vandag is ons bang vir die pandemie wat die wêreld in sy greep het. Baie mense vrees dat hulle hul werk kan verloor. Andere wat hul werk verloor het, leef in spanning oor waar hulle môre hul brood kan verdien. Ons vind ook diegene wat in voortdurende vrees vir die onbekende toekoms leef, en vir die dood.
Vrees verstar jou en veroorsaak dat jy passief raak. Jy kan nie die krag vind om logies te dink en tot aksie oor te gaan nie. En dan vind jy dat dit wat jy vrees, jou dikwels tref. Job het gesê: "Wat ek gevrees het, het oor my gekom; waarvoor ek bang was, het my getref." (Job 3:25; 83-vertaling). Norman Vincent Peale het gesê dat jy jou vrese kan oorwin deur daadwerklik daarteen op te staan (The Power of Positive Thinking). Viktor Frankl het gesê: "Die enigste manier om vrees te oorwin, is om die vrees vierkantig in die gesig te staar en uit te lag."
Vrees en angs het 'n geweldige nadelige uitwerking op die mens se liggaam en gees. Ds Gabe van Duinen en Viktor Frankl, wat van die min mense was wat die doodskampe van die Tweede Wêreldoorlog deurstaan het, en wie se publikasies in hierdie verband reeds in vorige dagstukkies aangehaal is, het baie daaroor te sê gehad. Jack Macarthur haal in sy boek "Short beds – narrow covers" vir dr Felix Cunha aan wat gesê het dat maagsere toeneem of afneem na gelang die aandelemark val of styg!
Die Here Jesus het sy dissipels in die storm verwytend toegevoeg: "Het julle dan geen geloof nie?" Onthou, vrees en angs neem jou oë weg van God.
Daarom kan ons afsluit met die woorde van ds Gabe van Duinen: "Ons kan dan in ons harte volkome gerus wees oor môre. Gaan sit maar met 'n rustige gemoed in God se trein. Jy reis saam in Sy geselskap. Môre is nie 'n donker gat vol folterende onsekerhede, waar die noodlot of toeval, of die bose wil van 'n dier regeer nie. God regeer. God die Vader! En môre is in die mag van die Vader. Dit is die mag van ons Vader deur ons Here Jesus Christus! Wie saam met Hom reis, reis veilig en .. sonder vrees!" (De Stem Achter U).